طّرقان رّومانية ف لمغريب هوما طّرقان لي بناو رّومان ف لوقت ديال حتيلالهوم ل لمناطق ديال لمغريب، ؤلا لي ستاغلوهوم ف ديك لفترة. لخرايط ؤ لمكتوبات من ديك لفترة كيعطيونا فيكرة علا لمسارات ديال هاد طّرقان. لبحت لأركيولوجي بيّن لبعض منهوم، سيرتو وسط لمدون بحال وليلي ؤ سالا كولونيا. ف عام 40 تّقتل پطوليمايوس آخر ماليك ديال مملكة موريطانية، ب أمر من لإمبراطور كاليݣولا، ف ضروف مامفهوماش مزيان. نّاتيجة كانت تّقسيم ديال لمملكة ل جوج موقاطعات رومانية هوما موريطانية طّنجية ؤ موريطانية لقيصرية، لي لحدود بيناتهوم كانت عند واد ملوية. هادشي طرا ف لعهد ديال لإمبراطور كلاوديوس (كاليݣولا كان مات ف عملية د غتيال ف 41 ميلادية). طّريق لجانوبية من طانجا كانت كاتّفرق ل جوج طرقان عند أد ميركوري (لي غالبا دابا هيا بلاد لمرس). وحدة منهوم كانت كاتّبع لاكوط لأطلسية ؤ كاتدوز علا زيليس (دابا الدشر الجديد)، ليكسوس (لعرايش)، ؤ سالا كولونيا (شالة). لوخرة كاتمشي ل عند وليلي ؤ كاتسالا ف طوكولوسيدا. كاين حتيمال بلي طريق جديدة تّبنات ف هاد لفترة من سالا كولونيا ل أنفا (دابا كازا)، لي كانت فيها مرسا قديم كانو كيستعملوه سّكان لمحليين (لمور لأمازيغ) ؤ لفينيقيين، ؤ بداو كيستاغلوه رّومان من 15 قبل لميلاد.